Կինը, որին տեսնում եք նկարում, 2 երեխայի մայր Մարիամ Կարապետյանն է: Նա աշխատում է Մալաթիայի շուկայի ճաշարան-կրպակներից մեկում: Հունվարի 23-ին կրպակում սնվելուց հետո Էջմիածնի բնակիչ Կարեն Ղազարյանը ասել է, որ մոտը միայն մի 100 դոլարանոց է եւ դուրս է եկել փողը մանրելու: Քիչ անց նա ներս է մտել ճղված գրպանով եւ ասել, որ փողը գողացան: Նրա նկարագրությամբ գողերը երկուսն են եղել` մեկը կարճ եւ գեր, մյուսը` բարձրահասակ, բայց ինքը նրանց դեմքը չի տեսել: Մ.Կարապետյանը փորձել է պարզել, թե ովքեր են տարել իր հաճախորդի գումարը, դուրս է եկել կրպակից, հարցրել շուկայում աշխատողներին, բայց ոչինչ չի իմացել: Շատ չանցած ժամանել են ոստիկանության աշխատակիցները, հարցուփորձ արել ներկաներին, ապա Մարիամին ասել են, որ 15 րոպեով գնա ոստիկանություն` բացատրություն գրելու: